Document ID: 32009R0709

ΚΑΝΟΝΙΣΜΌΣ (ΕΚ) αριθ. 709/2009 ΤΗΣ ΕΠΙΤΡΟΠΉΣ
της 5ης Αυγούστου 2009
για την τροποποίηση του κανονισμού (ΕΚ) αριθ. 43/2009 του Συμβουλίου όσον αφορά τα όρια αλιευμάτων για το σύκο Νορβηγίας στη ζώνη ICES IIIa και στα κοινοτικά ύδατα των ζωνών ICES IIa και IV
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
τον κανονισμό (ΕΚ) αριθ. 43/2009 του Συμβουλίου, της 16ης Ιανουαρίου 2009, περί καθορισμού, για το 2009, για ορισμένα αποθέματα ιχθύων και ομάδες αποθεμάτων ιχθύων, των αλιευτικών δυνατοτήτων και των συναφών όρων στα κοινοτικά ύδατα και, για τα κοινοτικά σκάφη, σε άλλα ύδατα όπου απαιτούνται περιορισμοί αλιευμάτων (1), και ιδίως το άρθρο 5 παράγραφος 5,
Εκτιμώντας τα ακόλουθα:
(1)
Τα προκαταρκτικά όρια αλιευμάτων για το είδος σύκο Νορβηγίας στη ζώνη ICES IIIa και στα κοινοτικά ύδατα των ζωνών ICES IIa και IV καθορίζονται στο παράρτημα ΙΑ του κανονισμού (ΕΚ) αριθ. 43/2009.
(2)
Βάσει του άρθρου 5 παράγραφος 5 του εν λόγω κανονισμού, η Επιτροπή μπορεί να αναθεωρήσει τα εν λόγω όρια αλιευμάτων βάσει των επιστημονικών πληροφοριών που έχουν συλλεχθεί κατά το πρώτο εξάμηνο του 2009.
(3)
Λαμβανομένων υπόψη των πληροφοριών που συγκεντρώθηκαν κατά το πρώτο εξάμηνο του 2009, πρέπει να καθοριστούν τα τελικά όρια αλιευμάτων για το είδος σύκο Νορβηγίας στις σχετικές ζώνες.
(4)
H Επιστημονική, Τεχνική και Οικονομική Επιτροπή Αλιείας (ΕΤΟΕΑ) γνωμοδοτεί ότι ποσότητα αλιευμάτων κατά το 2009 μέχρι 157 000 τόνους στη ζώνη ICES IIIa και στα κοινοτικά ύδατα των ζωνών ICES IIa και IV θα αντιστοιχούσε σε θνησιμότητα λόγω αλιείας 0,6 και αναμένεται να διατηρήσει το απόθεμα υπεράνω των προληπτικών ορίων.
(5)
Το σύκο Νορβηγίας αποτελεί κοινό με την Νορβηγία απόθεμα της Βόρειας Θάλασσας, το οποίο όμως δεν αποτελεί αντικείμενο κοινής διαχείρισης από τα δύο μέρη. Τα μέτρα που προβλέπονται στον παρόντα κανονισμό πρέπει να είναι σύμφωνα με τις διαβουλεύσεις που πραγματοποιήθηκαν με τη Νορβηγία βάσει των διατάξεων που περιέχονται στα εγκεκριμένα πρακτικά των συμπερασμάτων των αλιευτικών διαβουλεύσεων μεταξύ της Ευρωπαϊκής Κοινότητας και της Νορβηγίας της 10ης Δεκεμβρίου 2008.
(6)
Συνεπώς, το κοινοτικό μερίδιο επί των συνολικών επιτρεπομένων αλιευμάτων (TAC) σύκου Νορβηγίας στη ζώνη ICES IIIa και στα κοινοτικά ύδατα των ζωνών ICES IIa και IV πρέπει να καθοριστεί σε ποσοστό 75 % των 157 000 τόνων.
(7)
Συνεπεία της αναθεώρησης των ορίων αλιευμάτων για το απόθεμα του είδους σύκο της Νορβηγίας, η Επιτροπή, μπορεί, δυνάμει του άρθρου 5 παράγραφος 7 του κανονισμού (ΕΚ) αριθ. 43/2009, να αναθεωρήσει τα όρια αλιευμάτων για το απόθεμα του είδους νταούκι του Ατλαντικού στη ζώνη ICES IIIa, το απόθεμα του είδους νταούκι του Ατλαντικού στη ζώνη ICES IV και στα κοινοτικά ύδατα της ζώνης ICES IIa, το απόθεμα του είδους μπακαλιάρος εγκλεφίνος στη ζώνη ICES IIIa και στα κοινοτικά ύδατα των ζωνών ICES IIIb, IIIc και IIId, καθώς και για το απόθεμα του είδους μπακαλιάρος εγκλεφίνος στη ζώνη ICES IV και στα κοινοτικά ύδατα της ζώνης ICES IIa, προκειμένου να λάβει υπόψη της τα παρεμπίπτοντα αλιεύματα βιομηχανικής χρήσης των εν λόγω αποθεμάτων στο πλαίσιο της αλιείας του είδους σύκο της Νορβηγίας. Ωστόσο, η αναθεώρηση αυτή θα οδηγούσε σε μείωση των ποσοτήτων των ειδών μπακαλιάρος εγκλεφίνος και νταούκι του Ατλαντικού που εκφορτώνονται για ανθρώπινη κατανάλωση και σε αύξηση των ποσοτήτων που εκφορτώνονται για βιομηχανικούς σκοπούς. Επομένως, είναι προτιμότερο να αφεθούν αμετάβλητα τα όρια αλιευμάτων για τα εν λόγω αποθέματα και να διακοπεί η αλιεία σύκου της Νορβηγίας, μόλις οι ποσότητες των παρεμπιπτόντων αλιευμάτων των ειδών μπακαλιάρος εγκλεφίνος και νταούκι του Ατλαντικού φθάσουν στο ύψος των υφιστάμενων εκτιμήσεων.
(8)
Τα όρια αλιευμάτων για τα αποθέματα των ειδών νταούκι του Ατλαντικού και μπακαλιάρος εγκλεφίνος στη ζώνη ICES IIIa και στα κοινοτικά ύδατα των ζωνών ICES IIIb, IIIc και IIId πρέπει να παραμείνουν αμετάβλητα για το υπόλοιπο του έτους 2009 επίσης λόγω της περιορισμένης αλιείας σύκου της Νορβηγίας στις εν λόγω ζώνες και εν απουσία νέων προβλέψεων για τα παρεμπίπτοντα αλιεύματα των ειδών μπακαλιάρος εγκλεφίνος και νταούκι του Ατλαντικού στο πλαίσιο άλλων τύπων βιομηχανικής αλιείας που δραστηριοποιούνται στις ζώνες αυτές.
(9)
Το είδος σύκο της Νορβηγίας είναι βραχύβιο είδος. Συνεπώς οι νέες ποσότητες που αφορούν τους περιορισμούς αλιευμάτων πρέπει να εφαρμοστούν το συντομότερο δυνατόν, ώστε να εξασφαλιστεί η συνεχής άσκηση αυτού του είδους αλιείας.
(10)
Συνεπώς, το παράρτημα ΙΑ του κανονισμού (ΕΚ) αριθ. 43/2009 πρέπει να τροποποιηθεί αναλόγως.
(11)
Τα μέτρα που προβλέπονται στον παρόντα κανονισμό είναι σύμφωνα με τη γνώμη της Επιτροπής Αλιείας και Υδατοκαλλιέργειας,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Το παράρτημα IA του κανονισμού (ΕΚ) αριθ. 43/2009 τροποποιείται σύμφωνα με το παράρτημα του παρόντος κανονισμού.
Άρθρο 2
Ο παρών κανονισμός αρχίζει να ισχύει την επομένη της δημοσίευσής του στην Επίσημη Εφημερίδα της Ευρωπαϊκής Ένωσης.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 5 Αυγούστου 2009.

Labels: 11
6